1. ปัจจัยความเสี่ยง

การดำเนินธุรกิจของบริษัทฯ อาจต้องเผชิญกับความเสี่ยงต่างๆ
ซึ่งอาจจะส่งผลกระทบต่อผลการดำเนินธุรกิจของบริษัทฯ อย่างไรก็ตาม
อาจมีความเสี่ยงอื่นๆที่อาจเกิดขึ้นในอนาคตซึ่งบริษัทฯไม่อาจทราบได้ในขณะนี้หรือเป็นความเสี่ยงที่บริษัทฯพิจารณาในขณะนี้ว่าไม่มีผลกระทบในสาระสำคัญต่อการดำเนินธุรกิจของบริษัทฯ
โดยปัจจัยความเสี่ยงหลักๆจำแนกได้ดังนี้

1.1 ความเสี่ยงจากความผันผวนของราคาสินค้าและวัตถุดิบ

โดยปกติแล้วราคาผลิตภัณฑ์ของบริษัทฯจะเปลี่ยนแปลงสอดคล้องกับราคาวัตถุดิบ อย่างไรก็ตาม
บริษัทฯอาจมีความเสี่ยงหากราคาผลิตภัณฑ์ไม่สามารถปรับตัวให้สอดคล้องกับราคาวัตถุดิบซึ่งจะมีผลกระทบต่อส่วนต่างราคา
(metal margin) และอัตราการทำกำไรของบริษัทฯ ที่ผ่านมาบริษัทฯซื้อม้วนเหล็กไร้สนิมรีดร้อน
(ซึ่งเป็นวัตถุดิบในการผลิตเหล็กกล้าไร้สนิมรีดเย็น) จากต่างประเทศทั้งหมด
โดยบริษัทฯต้องสั่งวัตถุดิบล่วงหน้าประมาณ 2-4 เดือน
ซึ่งอาจทำให้บริษัทฯมีความเสี่ยงหากบริษัทฯซื้อวัตถุดิบมาในราคาสูงแต่ไม่สามารถขายผลิตภัณฑ์ของบริษัทฯในราคาที่สูงกว่าได้
ทั้งนี้ บริษัทฯได้มีการติดตามความเคลื่อนไหวในตลาดอย่างใกล้ชิดเพื่อที่จะบริหารความเสี่ยงในส่วนนี้
เช่น บริษัทฯจะสำรองวัตถุดิบไว้ในกรณีที่คาดว่าราคาจะสูงขึ้นในอนาคต
และสั่งวัตถุดิบในอัตราที่น้อยลงในกรณีที่คาดว่าราคาจะลดลงในอนาคต ในปี 2548 นี้ บริษัท ฯ
ได้ประสบภาวะความเสี่ยงในการซื้อวัตถุดิบมาในราคาสูงแต่ไม่สามารถขายผลิตภัณฑ์ของบริษัทฯในราคาที่สูงกว่าได้
บริษัทฯ จึงมีการตั้งขาดทุนจากการลดมูลค่าสินค้าจำนวนเงิน 199 ล้านบาท
ในงบกำไรขาดทุนสำหรับไตรมาสที่ 2 สิ้นสุดวันที่ 30 มิถุนายน 2548 และบริษัทฯ
ยังคงมีสำรองขาดทุนจากการลดมูลค่าสินค้า จำนวน 47 ล้านบาท ณ วันที่ 31 ธันวาคม 2548

อย่างไรก็ตาม
บริษัทฯมีสภาพคล่องที่จะสามารถรองรับผลกระทบจากความเสี่ยงจากราคาสินค้าและวัตถุดิบมากขึ้นกว่าเดิม
เนื่องจากภาระหนี้สินของบริษัทฯลดลงจากระดับเดิม โดยอัตราส่วนหนี้สินต่อส่วนของผู้ถือหุ้นลดจาก
3.36 ณ วันที่ 31 ธันวาคม 2545 เป็น 0.32 ณ วันที่ 31 ธันวาคม 2548

1.2 ความเสี่ยงจากการพึ่งพิงการจัดหาวัตถุดิบ

ก่อนการเปลี่ยนโครงสร้างผู้ถือหุ้น บริษัทฯ มีผู้จัดหาม้วนเหล็กไร้สนิมรีดร้อนหลัก 3 ราย
ทั้งนี้ม้วนเหล็กไร้สนิมรีดร้อนจะถูกนำเข้ามาจากต่างประเทศทั้งหมด
โดยส่วนใหญ่นำเข้ามาจากประเทศในภูมิภาคยุโรปตะ วันตก อเมริกาใต้และแอฟริกาใต้
ซึ่งในกรณีที่ผู้จัดหาวัตถุดิบกลุ่มหนึ่งกลุ่มใดหรือทั้งหมดไม่สามารถจัดหาวัตถุดิบให้กับบริษัทฯได้เพียงพอต่อจำนวนที่บริษัทฯ
ต้องการใช้เพื่อการผลิต อาจส่งผลกระทบให้กระบวนการการผลิตของบริษัทฯ ต้องหยุดชะงักได้
เนื่องจากการจัดหาวัตถุดิบจะต้องใช้เวลาในการขนส่งจากต่างประเทศ
ประกอบกับการที่ในประเทศไทยยังไม่มีผู้ผลิตม้วนเหล็กไร้สนิมรีดร้อนซึ่งเป็นวัตถุดิบของผลิตภัณฑ์ของบริษัทฯ
ปัจจุบันนี้ บริษัทฯ มีการซื้อวัตถุดิบจากผู้จัดหาม้วนเหล็กไร้สนิมรีดร้อนรายอื่นๆ
จากประเทศในแถบเอเชีย เช่น เกาหลีใต้ ไต้หวัน และญี่ปุ่นเพื่อลดความเสี่ยง

1.3 ความเสี่ยงจากการพึ่งพิงผู้จัดจำหน่ายในต่างประเทศจำนวนน้อยราย

การจำหน่ายผลิตภัณฑ์ในต่างประเทศของบริษัทฯ นั้นจะดำเนินการผ่านตัวแทนจำหน่าย โดยบริษัทฯ
จะมีการทำสัญญาแต่งตั้งตัวแทนกับตัวแทนจำหน่าย ทั้งนี้ ตั้งแต่เริ่มต้นเปิด ดำเนินการ
บริษัทฯได้ทำสัญญากับบริษัทฯในเครือของกลุ่มอาร์ซิลอร์เพื่อทำการจำหน่ายผลิตภัณฑ์ของบริษัทฯ
ในต่างประเทศ (ยกเว้นในประเทศญี่ปุ่น) ทั้งนี้
กลุ่มอาร์ซิลอร์เป็นผู้ดำเนินธุรกิจเหล็กและเหล็กกล้าไร้สนิมรายรายใหญ่รายหนึ่งของโลก
โดยมีเครือข่ายการจำหน่ายผลิตภัณฑ์ในหลายประเทศทั่วโลก
และกลุ่มอาร์ซิลอร์ได้มีส่วนสำคัญในการจำหน่ายผลิตภัณฑ์ในต่างประเทศของบริษัทฯ มาโดยตลอด

ภายหลังจากการปรับโครงสร้างการถือหุ้นของบริษัทฯในปี 2547 บริษัทฯ ได้ดำเนินการแต่งตั้งบริษัท
Arcelor Stainless International (ASI)
ซึ่งเป็นบริษัทในเครือของกลุ่มอาร์ซิลอร์ขึ้นเป็นตัวแทนจำหน่ายในต่างประเทศให้กับบริษัทฯ โดย ASI
จะทำหน้าที่เป็นตัวแทนจำหน่ายแต่เพียงผู้เดียว (Exclusive) ให้กับบริษัทฯในต่างประเทศ
(ยกเว้นในประเทศญี่ปุ่น) โดย ASI
ซึ่งเป็นตัวแทนจำหน่ายในต่างประเทศจะปฏิบัติหน้าที่ในการเป็นตัวแทนให้แก่บริษัทฯแต่ผู้เดียว
เว้นแต่เป็นผลิตภัณฑ์ชนิดเดียวกันที่ผลิตโดยกลุ่มอาร์ซิลอร์ โดยในปี 2548
การจำหน่ายผ่านกลุ่มอาร์ซิลอร์มีสัดส่วน ประมาณร้อยละ 48.5
ของการจำหน่ายเหล็กกล้าไร้สนิมทั้งหมดของบริษัทฯ

ผลการดำเนินการของบริษัทฯอาจมีผลกระทบหากตัวแทนจำหน่ายในต่างประเทศไม่สามารถจำหน่ายผลิตภัณฑ์ของบริษัทฯได้หรือมีความสามารถในการจำหน่ายผลิตภัณฑ์ของบริษัทฯได้น้อยลง
อย่างไรก็ตาม ถ้า Arcelor Stainless International
ไม่สามารถทำหน้าที่ตัวแทนจำหน่ายได้ตามสัญญา
บริษัทฯก็สามารถที่จะแต่งตั้งตัวแทนจำหน่ายรายอื่นที่มีศักยภาพมาทำหน้าที่นี้ได้

1.4 ความเสี่ยงจากการเพิ่มกำลังการผลิตเหล็กกล้าไร้สนิมรีดเย็นในตลาดโลก

เนื่องจากสภาพความต้องการเหล็กกล้าไร้สนิมรีดเย็นในตลาดโลกที่มีสูงมากในปัจจุบัน
ทำให้หลายผู้ผลิตเหล็กกล้าไร้สนิมมีการเพิ่มกำลังการผลิตเพื่อที่จะตอบสนองความต้องการในส่วนนี้และความต้องการที่คาดว่าจะเพิ่มขึ้นในอนาคต
โดยเฉพาะการเพิ่มกำลังการผลิตในประเทศจีน
ทั้งนี้กำลังการผลิตที่เพิ่มขึ้นนั้นอาจไม่สอดคล้องกับความต้องการผลิตภัณฑ์เหล็กกล้าไร้สนิมรีดเย็นในอนาคต
ซึ่งอาจก่อให้เกิดสภาวะปริมาณผลิตภัณฑ์ล้นตลาด
ทำให้เกิดภาวะการแข่งขันที่รุนแรงโดยเฉพาะการแข่งขันทางด้านราคา
ดังนั้นความไม่สมดุลระหว่างอุปสงค์และอุปทานของเหล็กกล้าไร้สนิมในอนาคตซึ่งจะส่งผลกระทบอย่างมีนัยสำคัญโดยตรงต่อราคาเหล็กกล้าไร้สนิม
ส่วนต่างราคา (metal margin) อัตราการใช้กำลังการผลิต และผลประกอบการของบริษัทฯ

ในปี 2548 ผู้ผลิตในประเทศจีนหลายรายได้ขยายกำลังผลิตเสร็จสิ้น
ทำให้มีกำลังผลิตใกล้เคียงกับความต้องการของตลาดการบริโภคภายในประเทศการเพิ่มขึ้นของกำลังผลิตในประเทศจีน
จะส่งผลต่อพฤติกรรมของผู้บริโภคในอนาคตเป็นนัยสำคัญ
เนื่องจากระยะเวลาในการส่งมอบรวดเร็วขึ้นและสามารถลดการพึ่งพาการสั่งซื้อจากตลาดต่างประเทศเช่นที่เคยปฎิบัติมาลง
การเปลี่ยนพฤติกรรมดังกล่าวส่งผลให้ประเทศต่างๆอาทิเช่นผู้ผลิตในประเทศยุโรป ญี่ปุ่น
เกาหลีและไต้หวัน ที่เคยส่งสินค้าขายเข้าไปในตลาดประเทศจีนต้องประสบปัญหาอุปสงค์ที่ลดลง
และอาจทำให้เกิดการแข่งขันที่รุนแรงขึ้นในอนาคต
อย่างไรก็ตามสินค้าที่ผลิตได้ในประเทศจีนยังคงเป็นสินค้าเหล็กไร้สนิมรีดเย็นที่มีระดับคุณภาพต่ำเหมาะสำหรับการใช้งานทั่วไป
ในขณะที่ผู้ผลิตในประเทศจีนเองยังไม่สามารถผลิตเหล็กไร้สนิมรีดเย็นระดับคุณภาพสูงเพื่อป้อนอุตสาหกรรมที่มีความต้องการใช้วัตถุดิบที่มีคุณภาพ
อาทิเช่นอุตสาหกรรมเครื่องใช้ไฟฟ้าและอิเลคทรอนิคส์ได้พอเพียงอย่างสม่ำเสมอทำให้ยังต้องมีการนำเข้าอยู่ในปริมาณที่สูงในอนาคตอันใกล้นี้อยู่

สำหรับในต้นปี 2548 ที่ผ่านมาสภาวะการเก็งกำไรที่ต่อเนื่องมาจากกลางปี 2547
ทำให้ผู้ประกอบการทุกระดับโดยเฉพาะในตลาดประเทศจีนซึ่งมีการเก็งกำไรสินค้าโดยธรรมชาติได้เก็บสินค้าคงคลังไว้เป็นปริมาณมากกว่าระดับปรกติเกินปริมาณความต้องการใช้งาน
ในขณะที่ความต้องการเจริญเติบโตในระดับปรกติส่งผลให้ปริมาณความต้องการสินค้าใหม่ลดลงอย่างรวดเร็ว
(China Shock Effect) และส่งผลซบเซาต่ออุปสงค์และราคาที่ลดลงในทุกตลาดหลัก
เนื่องจากการเร่งลดสต็อคสินค้าของผู้ประกอบการเพื่อที่จะบรรเทาปัญหานี้
โรงงานผู้ผลิตทั้งหลายได้เลือกที่จะหันมาใช้มาตรการการลดกำลังผลิตลงมากกว่าการแข่งขันตัดราคาขายทำให้ในปีที่ผ่านมาอุตสาหกรรมสามารถรักษาตลาดและสภาวะการแข่งขันให้ไม่รุนแรงนัก

1.5 ความเสี่ยงจากการกำหนดเพดานราคาเหล็กกล้าไร้สนิมรีดเย็น

ปัจจุบัน กระทรวงพาณิชย์ได้กำหนดให้เหล็กไร้สนิมเป็นสินค้าควบคุม และต้องทำรายงานด้านปริมาณ
สถานที่เก็บให้ทราบทุกเดือน และยังกำหนดให้แจ้งให้ทราบในกรณีที่มีการเปลี่ยนแปลงราคาล่วงหน้า
ไม่น้อยกว่า 7 วัน โดยระดับราคานี้อาจมีการเปลี่ยนแปลงที่สูงขึ้นได้
ตามระดับราคาของเหล็กไร้สนิมรีดเย็นในตลาดโลกเนื่องจากการตกต่ำของอุปสงค์และราคาในตลาดโลกในปีที่ผ่านมา
ทำให้ระดับราคาขายในปี 2548 อยู่ต่ำกว่าราคาสูงสุดตามเพดานอยู่มาก
โดยระดับราคาขายหน้าโรงงานปัจจุบัน ณ ปลายเดือน ธันวาคม 2548 สำหรับเหล็กไร้สนิมรีดเย็น
ชั้นคุณภาพ 304 ชนิดผิว 2 B ขนาดความหนา 2 มิลลิเมตร อยู่ที่ 103 บาท ต่อกิโลกรัม
ในขณะที่ราคาเพดานสูงสุดถูกกำหนดไว้โดยกระทรวงพาณิชย์ที่ 123 บาท ต่อกิโลกรัม อย่างไรก็ตาม
ผลการดำเนินงานของบริษัทฯ
อาจถูกกระทบหากภาครัฐมีการพิจารณาเปลี่ยนแปลงนโยบายนี้ในอนาคต

1.6 ความเสี่ยงจากการเปลี่ยนแปลงของอากรตอบโต้การทุ่มตลาดและมาตรการทางภาษี

เพื่อเป็นการปกป้องและเยียวยาความเสียหายต่ออุตสาหกรรมเหล็กภายในประเทศจากการทุ่มตลาดของผู้ผลิตในต่างประเทศ
ทางรัฐบาลได้มีการประกาศใช้อากรตอบโต้การทุ่มตลาด (Anti-Dumping)
โดยได้มีประกาศจากคณะกรรมการพิจารณาการทุ่มตลาดและการอุดหนุน
เรื่องการตอบโต้การทุ่มตลาดสินค้าเหล็กกล้าไร้สนิมรีดเย็นชนิดม้วน แผ่น และแผ่นแถบ
ที่มีแหล่งกำเนิดจากประเทศญี่ปุ่น สหภาพยุโรป ไต้หวัน และสาธารณรัฐเกาหลี (ฉบับที่ 5) พ.ศ.
2546
ให้มีการเรียกเก็บอากรตอบโต้การทุ่มตลาดกับผู้ผลิตเหล็กกล้าไร้สนิมรีดเย็นบางรายซึ่งนำเข้ามาจากกลุ่มประเทศดังกล่าวขั้นต้น
เป็นเวลา 5 ปี เริ่มตั้งแต่วันที่ 13 มีนาคม 2546
โดยมาตรการดังกล่าวส่งผลให้มีการเก็บอากรกับเหล็กกล้าไร้สนิมที่นำเข้าจากต่างประเทศ
มาตราการดังกล่าวได้ส่งผลให้ราคาเหล็กกล้าไร้สนิมรีดเย็นที่นำเข้าจากต่างประเทศมีราคาสูงขึ้น
ซึ่งราคาสินค้านำเข้าที่สูงขึ้นนี้มีส่วนช่วยในการลดผลกระทบจากการทุ่มตลาดของบริษัทฯต่างชาติและช่วยเพิ่มความสามารถในการแข่งขันของผลิตภัณฑ์เหล็กกล้าไร้สนิมรีดเย็นของบริษัทฯ

จากคำวินิจฉัยขั้นสุดตั้งแต่ ปี 2546 ของคณะกรรมการพิจารณาการทุ่มตลาดและการอุดหนุน ได้
ตัดสินให้มีเรียกเก็บอัตราอากรการทุ่มตลาดและอุดหนุนในอัตราร้อยละ 14.88 ต่อบริษัทฯ
Sumitomo Metal แห่งประเทศญี่ปุ่นที่ทำการทุ่มตลาดมายังประเทศไทย
ต่อมาภายหลังเมื่อมีการควบรวมกิจการระหว่างบริษัท Nippon Steel และ Sumitomo Metal
ในปลายปี 2546 และเกิดเป็นบริษัทใหม่โดยใช้ชื่อว่า บริษัทฯ Nippon Steel and Sumikin
Stainless Steel Corp. หรือชื่อย่อว่า NSSC
ส่งผลให้บริษัทฯที่เกิดใหม่นี้ต้องถูกเรียกเก็บอัตราอากรการทุ่มตลาดและอุดหนุนในอัตราอื่นๆ ที่ร้อยละ
50.92 แทนอัตราร้อยละ 14.88 ที่ถูกกำหนดไว้แต่เดิม ดังนั้นในปี 2547 บริษัท NSSC
จึงได้มีการยื่นขอให้ทบทวนอัตราการทุ่มตลาดดังกล่าวต่อคณะกรรมการพิจารณาการทุ่มตลาดและการอุดหนุนของกระทรวงพาณิชย์
ซึ่งคณะกรรมการฯ ได้ทำการสอบสวนและวินิจฉัย เมื่อวันที่ 2 พฤศจิกายน 2548
ว่ายังคงมีส่วนเหลื่อมของการทุ่มตลาดอยู่ แต่เป็นอัตราที่ลดลง
จึงมีมติให้ปรับลดอัตราอากรตอบโต้การทุ่มตลาดดังกล่าวลงเหลือ ร้อยละ 11.56
ของราคาซี.ไอ.เอฟ. ตามการลดลงของส่วนเหลื่อมการทุ่มตลาด

นอกจากนั้นในปัจจุบันคณะกรรมการพิจารณาการทุ่มตลาดและการอุดหนุนยังอยู่ในขั้นตอนการตัดสินคำร้องขอทบทวนอัตราตอบโต้การทุ่มตลาดของ
Chia Far Industrial Factory Co., Ltd.
จากไต้หวันซึ่งคาดว่าน่าจะมีผลการตัดสินในระยะเวลาอันใกล้

การทบทวนอัตราอากรการทุ่มตลาดในอัตราที่ลดลงไม่ว่ากรณีใดก็ตาม
จะส่งผลให้ราคาเหล็กรีดเย็นไร้สนิมที่นำเข้าจากต่างประเทศมีราคาที่ต่ำลง
และจะนำไปสู่การแข่งขันภายในประเทศที่รุนแรงขึ้นอันอาจทำให้ผลการดำเนินงานภายในประเทศของบริษัทฯมีแนวโน้มลดลงเนื่องจากการนำเข้าที่สูงขึ้นในอนาคตทั้งนี้เนื่องมาจากการแข่งขันที่เพิ่มขึ้นในภูมิภาคเอเซีย
ซึ่งทางบริษัทฯจะต้องติดตามข้อมูลทางการตลาด การแข่งขันอย่างรวดเร็วและใกล้ชิดต่อไป
เพื่อที่ในกรณีที่อาจจะมีการทุ่มตลาดอีกในอนาคตไม่ว่าจะจากผู้ผลิตรายเดิมหรือรายใหม่ก็ตาม
จะทำให้บริษัทฯสามารถหาข้อมูลมาร้องเรียนต่อคณะกรรมการพิจารณาการทุ่มตลาดและการอุดหนุน
ให้ทำการเปิดการไต่สวนในรอบใหม่ได้ทันท่วงทีต่อไป

7.  ความเสี่ยงจากการเปิดเขตการค้าเสรี

    ปัจจุบัน ภาษีนำเข้าเหล็กไร้สนิมของประเทศไทยยังคงอยู่ที่ร้อยละ 5
    จากการเจรจาการเปิดเขตเสรีทางการค้าในหลายๆ รอบอาทิ เช่น ไทย-ญี่ปุ่น ไทย-อินเดีย
    ไทย-จีนผู้ผลิตในอุตสาหกรรมเหล็กภายในประเทศ
    รวมทั้งบริษัทฯได้ร้องขอให้รัฐบาลกำหนดสินค้าเหล็กไว้อยู่ในรายการสินค้าอ่อนไหว
    ซึ่งอุตสาหกรรมเหล็กทั้งระบบต้องการระยะเวลาในการปรับตัว
    ให้สามารถแข่งขันกับประเทศคู่ค้าที่ไทยจะทำการเปิดเขตการค้าเสรีด้วย
    ก่อนที่จะทำการปรับลดภาษีลง และก็ได้รับการตอบสนองจากภาครัฐด้วยดี อย่างไรก็ตาม
    บริษัทฯ มีความเชื่อว่าจากการที่บริษัทฯ มีเทคโนโลยีการผลิตที่ทันสมัย
    การจัดต้นทุนที่มีประสิทธิภาพ ตลอดจนการส่งเสริมพัฒนาให้บุคลากรของบริษัทฯ
    ให้มีทักษะและความชำนาญที่เพิ่มขึ้น น่าจะส่งผลให้บริษัทฯ
    สามารถทำการแข่งขันทั้งตลาดภายในประเทศ และตลาดส่งออกเหล่านี้ได้ดี
    เนื่องจากสินค้าที่บริษัทฯ ผลิตอยู่ได้รับการยอมรับทั้งในด้านคุณภาพ ราคา
    และกำหนดส่งมอบที่รวดเร็วจากกลุ่มลูกค้าในประเทศที่ทำการเจรจาอยู่ ดังนั้น
    หากมีการเปิดเสรีทางการค้าบริษัทฯ
    ยังมีความได้เปรียบอยู่ในแง่ความสามารถในการผลิตสินค้าที่มีระดับคุณภาพที่สูง
    ตรงตามความต้องการของลูกค้า
    ดังนั้นหากภาครัฐสามารถเจรจาการเปิดเสรีการค้าที่จะก่อให้เกิดการแข่งขันที่เป็นธรรมแก่ประเทศไทยให้สามารถส่งสินค้าไปจำหน่ายได้โดยปราศจากข้อกีดกันแล้ว
    น่าจะเป็นประโยชน์ต่อโอกาสและช่องทางในการขายของบริษัทฯให้ขยายตัวขึ้น
    ทั้งนี้เนื่องมาจากระดับประชากรของประเทศคู่ค้าที่เจรจาที่มีรายได้สูงและต้องการใช้สินค้าที่มีคุณภาพมีปริมาณเพิ่มขึ้นตามความมั่นคั่งทางเศรษฐกิจของประเทศคู่ค้า

    ในปี 2548 บริษัทฯ
    ได้ทำกลยุทธในการเตรียมพร้อมแข่งกับคู่แข่งขันหลังการเปิดเขตการค้าเสรีที่จะเกิดขึ้นในอนาคตอย่างหลีกเลี่ยงไม่ได้
    โดยตัดสินใจลงทุนขยายกำลังการผลิตเหล็กไร้สนิมรีดเย็น เพิ่มขึ้นอีก 100,000 ตันต่อปี (จาก
    200,000 ตันต่อปี เป็น 300,000 ตันต่อปี) ซึ่งจะทำให้ต้นทุนเฉลี่ยต่อตันลดลง
    ทำให้บริษัทฯมีความคล่องตัวมากขึ้นในการแข่งขันกับคู่แข่งในตลาดโลก

    1.8 ความเสี่ยงจากการเปลี่ยนแปลงของอัตราแลกเปลี่ยน

    บริษัทฯมีการนำเข้าม้วนเหล็กไร้สนิมรีดร้อนทั้งหมดจากต่างประเทศ
    ซึ่งราคาซื้อวัตถุดิบจะถูกกำหนดในรูปเงินตราต่างประเทศ
    ในขณะที่ราคาการจำหน่ายเหล็กกล้าไร้สนิมรีดเย็นสำหรับสินค้าทั้งในประเทศและต่างประเทศจะถูกกำหนดโดยอ้างอิงกับราคาตลาดโลกซึ่งอยู่ในรูปเงินตราต่างประเทศเช่นกัน
    ดังนั้น
    ความเสี่ยงในด้านผลกระทบจากความผันผวนของอัตราแลกเปลี่ยนต่อประเด็นดังกล่าวจึงอยู่ในขอบเขตจำกัด
    อย่างไรก็ตาม
    ช่วงระยะเวลาของการจ่ายเงินและรับเงินสำหรับการจัดซื้อวัตถุดิบและการจำหน่ายผลิตภัณฑ์โดยปกติของบริษัทฯจะมีระยะเวลาห่างกันประมาณ
    30 วัน ดังนั้น
    การเปลี่ยนแปลงของอัตราแลกเปลี่ยนในช่วงเวลาดังกล่าวอาจทำให้ต้นทุนวัตถุดิบไม่สอดคล้องกับราคาการจำหน่ายผลิตภัณฑ์

    หากมีความจำเป็น บริษัทฯอาจทำสัญญาซื้อเงินตราต่างประเทศล่วงหน้าเป็นครั้งคราว
    เพื่อป้องกันความเสี่ยงของราคาวัตถุดิบและราคาขายสินค้าสำเร็จรูป
    ในกรณีที่อัตราแลกเปลี่ยนมีความผันผวนมากผิดปกติ

    1.9 ความเสี่ยงจากการมีกลุ่มผู้ถือหุ้นรายใหญ่

    ในปัจจุบัน กลุ่มมหากิจศิริ ถือหุ้นในบริษัทฯรวมกันคิดเป็นประมาณร้อยละ 65.68
    ของทุนชำระแล้วของบริษัทฯ
    จึงทำให้กลุ่มมหากิจศิริสามารถควบคุมมติที่ประชุมผู้ถือหุ้นได้เกือบทั้งหมด
    ไม่ว่าจะเป็นเรื่องการแต่งตั้งกรรมการ
    หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
    ยกเว้นเรื่องที่กฎหมายหรือข้อบังคับบริษัทฯกำหนดให้ต้องได้รับเสียง 3 ใน 4
    ของที่ประชุมผู้ถือหุ้น อย่างไรก็ดี ผู้ถือหุ้นทุกกลุ่มย่อมมีจุดประสงค์เดียวกันคือ
    ต้องการบริหารธุรกิจให้เป็นประโยชน์กับบริษัทฯสูงสุด
    กล่าวคือมีประสิทธิภาพและก่อให้เกิดผลกำไรสูงสุดจากการประกอบการ
    เพื่อการจ่ายเงินปันผลกับผู้ถือหุ้นทุกท่านและเพื่อความมั่นคงของบริษัทฯในระยะยาว